Wat die hart van vol is... - Art And Entertainment - Windhoek Express
Friday, May 24th, 2019 11:25:32
Stel jouself voor dat jy die gang van jou hele lewe verander het om nou hier saam met my te stap, in plaas van met iemand anders, op 'n ander plek, in 'n ander rigting.
Veronderstel dat een gedagte jou hele toekoms óf kan opfoeter óf in plek laat val en net jy het die mag om daardie besluit te maak. Jy kies jou pad, jou toekoms, jou lewensmaat, jou loopbaan, jou vriende. Niks hang van ander mense af nie.
Lisa, wat kies jy dan? Kies jy die liefde? Of kies jy gemak?
Liewe Lisa is nie 'n liefdesverhaal met prinse op wit perde nie. Dit vertel die verhaal van die lewe. Van hoe jy soms iemand ontmoet wat jou hele lewe verander en nie net in 'n romantiese sin nie. Elke persoon het 'n impak op jou lewe, soms goed en soms minder goed. Ander kere is jy die een wat seer maak, sonder dat dit jou bedoeling was. Dit dui op 'n realistiese liefdesverhaal, nie een wat voorgee nie en nie een met te veel vuurwerke nie. Dit vertel die verhaal van Daniel (Hendrik Cronje) wat na hy sy graad behaal, nie seker is watter lewenspad vir hom beskore is nie. Die een wat sy pa vir hom gereed het, 'n goeie werk, met 'n goeie salaris, of sy eie droom, een wat hy nog nooit met enige iemand gedeel het nie? En dan ontmoet hy vir Lisa (Elani Dekker) wat vir hom alles in plek laat val. Maar soos dit maar in die lewe gaan, verloor hy die liefde van sy lewe omdat hy te bang is om die waarheid te vertel. Dit laat twee mense beide seer en gebroke en moet hulle alleen die stukke wat oorbly, aanmekaar probeer sit.
Tog vind beide maniere om voort te gaan met hul lewe, sonder die ander. En een groot vraag bly: Wat is die lewe dan tog sonder die liefde? Cronje het nie net die hoofrol vertolk nie, maar was ook verantwoordelik vir die skryf van die draaiboek en het sy lyf regisseur gehou. Ander akteurs sluit in Stian Bam, Crystal-Donna Roberts, Albert Maritz en Zane Meas.
WE gee hierdie film 4 uit 5.
Onthou om vir ons Ster Kinekor-kompetisie in te skryf. Twee lesers staan die kans om twee fliekkaartjies elk te wen. Stuur 'n SMS na 51500 (teen N$3 elk) om 'n wenkans te staan.